Document ID: /roh_data/filtered/fineweb-2-filterrobots_roh.jsonl.gz/62355

En la Super League hai dà questa saira ils suandants resultats: Il FC Basilea ha gudagnà a chasa cunter Lucerna cun 3:0. Lugano perda cunter Neuchatel Xamax cun 0:1 ed era cun 0:1 perda Servette cunter Turitg.
A la testa da la tabella resta Basilea cun 22 puncts. 3 puncts avant ils Young Boys.
Ils gieus da la sonda
Ils Young Boys Berna gudognan a chasa cunter il FC Sion cun 3:2. Sion è bain ì en avantatg cun 0:1 suenter 8 minutas entras in gol dad Uldrikis. Entaifer 14 minutas ha YB gia pudì volver la partida entras gols da Aebischer e Nsame. Curt suenter la pausa ha Sion bain pudì egualisar – il pari ha dentant tegnì sulettamain 7 minutas fin che Fassnacht ha sajettà il gol decisiv al 3:2.
Son Gagl gudogna e gudogna
In'ulteriura victoria hai dà per il FC Son Gagl. A chasa ha Son Gagl gudagnà cunter il FC Thun cun 4:0. La basa per la victoria ha Son Gagl gia fatg en l'emprima mesadad. Gia suenter 32 minutas manavan ils ospitants cun 2:0. Durant l'entira partida n'è Thun strusch vegnì da metter accents. Per Son Gagl percunter èsi la quarta victoria en seria.
Super League
|rang||club||gieus||differenza da gols||puncts|
|1.||Basilea||9||24:8||22|
|2.||YB||9||18:9||19|
|3.||Son Gagl||9||18.13||16|
|4.||Sion||9||14:12||16|
|5.||Turitg||9||8:18||11|
|6.||Servette||9||10:10||10|
|7.||Lucerna||9||7:11||9|
|8.||Xamax||9||9:15||7|
|9.||Lugano||9||8:10||6|
|10.||Thun||9||7:17||6|
RR novitads 22:00